khistorydata/jeongjo-sjw-relations huggingface dataset:
정조 15년 · 목
疏略曰莊陵誌改纂之命實出博載靡有闕遺之聖意而惟我定順王后事實俱有志述昭如日星伏願亟命纂修之臣詳考博輯同爲附錄以備二陵一通文獻則靡有餘憾其爲有光於聖德當復如何臣於向者猥從享班伏見彰節祠啜食之列故處士金時習太學生南孝溫位次未安姑爲權安于西壁此宜一經稟裁不可使因循度日惟聖明垂裁焉仍伏念臣八年居臺一無善狀居常愧恧若隕淵谷不宜誤恩荐疊除命屢降屢犯違傲縮伏俟讉伏乞鐫削臣職批以第一件事依施第二件事向於禮判奉命也已有筵敎爾其勿辭察職
정조 15년 · 강
命李基福效勞令該曹回啓
정조 15년 · 목
咸鏡監司李文源以咸興府被燒人家處嘉善李基福捐財效勞啓敎以令該曹回啓
정조 15년 · 목
予曰明日親押處以仁政殿月臺爲之事分付
정조 15년 · 강
遞工曹判書鄭景淳參判李復永
정조 15년 · 목
因該曹坐不坐單子敎以在外未肅拜堂上許遞今日政差出
정조 15년 · 목
以李百亨爲伊川府使尹坊爲工曹判書洪文泳爲工曹參判
정조 15년 · 강
召見戶曹判書趙鼎鎭刑曹判書權欕守禦使鄭昌順于誠正閣
정조 15년 · 목
予曰昨見全羅監司狀啓則內寺奴婢事飭敎之後以無知委之申飭各邑不免依前擧行云自本司初不知委而然耶鼎鎭曰伊時卽爲行會矣予曰若自本司行會而自本道不爲知委列邑則該道臣宜有勘罪之擧出去査實言于大臣草記敎欕曰奴婢總寺奴則無女婢乎欕曰寺奴則無女婢而內奴有女婢矣予曰取其可據總而抄出最多最少年條彼年則爲幾口此年則爲幾口詳知裏面仔細錄出也抄出最多之敎非以多總索出欲知各總多少之意矣欕曰近來免賤法出後若有稍實奴婢則渠雖不願勤定免賤之弊奴婢之日就凋殘職由於此矣予曰此則許贖之弊也黃口白骨之弊有奴婢則有其弊而指徵無處者甚至有邑倅自備以納之擧云豈有如許事體乎徵隣徵族之際侵及皮肉不關貧不聊生之人亦豈不可憐耶欕曰弊源之一一蘇革誠末由甚悶然矣敎昌順曰南漢僧徒刷還之際能無貽弊外邑之端耶昌順曰刷還則只其當身而總攝不得任意爲之之意分付矣
정조 15년 · 강
園所植木時效勞人見漏命別單添書
정조 15년 · 목
水原前府使趙心泰啓言園所前後植木時效勞之人擧被賞典如朴萬瞻已除守令前五衛將李宗憲勞均歷齊以其見漏於別單之故未蒙一視之恩原別單添書更爲啓下恐合事宜矣從之敎以依朴萬瞻例捧傳旨
정조 15년 · 목
左議政蔡濟恭曰近日日旱甚悶然矣予曰自春以後終未浹洽今若沛然則猶可及時耶濟恭曰春年稍有豐漸雖秋年今若得雨則庶可免歉云矣予曰抄啓文臣嚴耆之試射十五巡四十三中可謂勝於武弁豈不嘉尙乎濟恭曰以文臣四十餘矢誠可尙也予曰伊時傳敎不出朝報濟恭曰不得見之矣予曰如此傳敎之不出朝報豈成說乎各別申飭可也仍敎左參贊金華鎭曰金啓洛製述則連三次居首而爲階敍試射則連三次無分至飮罰杯文才武技何其判異伊日不醉乎華鎭曰酒戶自來不寬帶醉歸家矣予曰有稟處事乎濟恭曰無他廟謨而向者湖西進上蹲杮事關問本道忠淸監司朴宗岳以爲各樣進上元會減亦給馱價而獨此蹲杮無本價無馱價只給奴良保而使各該寺擔當拮據今則奴良保逃故殆盡莫重進上以良丁給代萬不成說以此而決難擔當誠如報辭矣予曰其所謂蹲杮小如博之包字强如石塊誠不堪於用云旣不緊於用云僧弊如是絕痼永爲蠲減何如濟恭曰旣係惟正之供則此甚爲難處矣予曰自列朝關東寺刹有進上生梨之事而梨木則無之進上則如前爲弊甚多故年前永爲蠲減今此湖寺蹲杮亦爲革罷則甚好而若如卿言以常貢之難蠲欲爲仍置則旣聞之後許多所費亦不可使僧徒白地擔當其在朝家軫念民隱之道豈可以經費爲難不思所以通變之道乎予意則以儲置米會減甚好矣濟恭曰朝家恩德雖出尋常而若會減以給出納之際吏緣爲奸似不必盡歸於僧徒而弊必加前矣予曰若於當初設願堂於其寺仍有此納則與惟正之供稍異革之何妨耶卿其問于禮曹亦爲詳問於該寺草記可也濟恭曰嶺南儲留米飭敎後當用新米處不以新米劃給之當該堂上有草記論罪之命矣取考其收租頒降文書則新米劃給者爲二千餘石以此善爲分排則足可塗用而前道臣之如是爲言者似是該邑用下專無條理各樣雜費多用新米故反以舊米上下故耳予曰然則惠堂別無可罪之端不得不用下者勿用新米事自廟堂嚴飭可也濟恭曰長淵之民大蒙惠澤子曰司僕不以爲難乎濟恭曰司僕事情臣未能詳知而都在該司之方便善處矣予曰以堂下戎服纓子事有筵敎於訓將者卿聞之乎濟恭曰未及聞之矣兵曹判書金文淳曰昨筵聞筵敎於訓將已皆面面申飭矣予曰堂下戎服皆懸琥珀卿等少時亦然乎濟恭曰近來始見之矣予曰無論文蔭武笠餙之下非琥珀則不懸是豈成說乎習俗率多效尤一人爲之則謂之時體而必欲跂而及之雖至貧者某條苟同於時俗故以服餙觀之貧富一般糜財之悶姑無論其在崇倫之意豈容若是此朝家之所以必欲痛禁而昨對訓將有縷縷下敎者矣琥珀從何處多得人人皆懸乎濟恭曰雖以臣之少時言之皆用紫白水晶而琥珀則不敢生意間或懸紫㻴瑚矣予曰若一竝用紫㻴瑚則其弊似不下於琥珀矣濟恭曰近間服餙皆無等級習俗誠悶然矣予曰此等事亦無一言糾正者朝廷如此民習不古尙復何說哉武弁輩武將必當曉諭而文蔭亦使之一一知悉此後班行或復如前則先自廟堂察禁可也此非新設禁令正是申明舊章誰敢不從乎濟恭曰謹當如戒申飭矣吏曹判書洪良浩曰禁府參下都事纔作十五朔序陛之窠本府乃是煩劇之地而羅將輩自來統率於都事當初作爲三十朔窠意有在焉十五朔遷轉則便是數遞而府中凡事亦多相礙者云今雖爲序陛之窠若限三十朔勿爲遷轉準直長仕於都事則不害爲久任而序陛則自在其中似爲兩便矣予曰吏判之言何如濟恭曰豈必爲三十朔然後府中凡事可無相礙乎予曰都事例多相換種種相換則多有坐席未㬉之時以此言之十五朔反不爲久遠耶直長或初入仕中有變通之道則似好而大扺初仕窠甚多故仕路之淆雜職由於此誠可悶矣以今而視經國大典初出則陵官多寡果何如濟恭曰初仕中有名無實徒有文具者敎官是也予曰武臣朔試射何以爲之乎兵曹判書金文淳曰專經講取稟不下故不得設行矣予曰試射先爲擧行禮曹判書李致中曰掌令鄭景祚疏批中第二件事禮判復命時已有筵敎爲敎而第一件事卽陵志事也臣無承聆筵敎故仰達矣予曰昨曰承旨緣誤書向來禮判出去時以書院位次事有所下敎故昨以已有筵敎爲批承旨之換次承書誠可駭矣仍敎曰今聞禮判言批答之誤書難色不審當該承旨從重推考掌令鄭景祚疏批令政院卽爲釐正頒布予曰彰節祠位次事不必自朝家指揮而竝爲列坐何如我國雖觀地處嚴戶長旣自朝家爲亞卿贈職則豈有不得竝坐之理濟恭曰列坐而序居于末則似好矣予曰嚴戶長贈職旣是亞卿而其他皆贈正卿則自然爲末座矣良浩曰臣意則以六臣主享以金時習南孝溫嚴戶長三人配食則似無㾗跡嫌礙之端矣昌順曰若如吏判之言則誠泥矣列坐似好矣予曰吏判所謂不得加減非此之謂也虞有八元八凱周有十亂殷有三仁漢有三老五更宋有五賢我國六臣亦猶是耳濟恭曰吏判所奏誠有意見而嚴戶長不可層等矣予曰節義生死無間嚴戶長有不可層等竝爲列坐事自本曹行會可也予曰泮宮南行坐法豈不怪乎罷之何如濟恭曰若罷南行坐則又當如前末坐矣與南行坐無異予曰嫡庶之分若於各其家祭班爲之先後可也賢關以齒爲重豈可區別不爲序齒耶館堂旣登筵此後申禁可也文淳曰與泮長嚴飭序齒矣
정조 15년 · 강
命禁府都事未生進人他司相換依他例擧行
정조 15년 · 목
吏曹判書洪良浩啓言禁府參下都事例以生進人爲之今當變通陛遷之後參奉中末生進人及禮賓典獄仕滿人若値應陛之次則循例敍陛雖於其日政當與他司相換而每每草記亦涉煩瀆依他例請擧行從之
정조 15년 · 강
命全羅左水營卜定木物令各該地方官輸納
정조 15년 · 목
兵曹判書金文淳啓言昨年舟橋所用全羅左水營卜定木物運到海口而因京江凍合卸下於江華永宗等地矣令若以該水營使之運納則海路遙遠爲弊不些令各該地方請從便輸納從之敎以輸納之時若有一毫貽弊之端不飭之道臣難免其責以此嚴飭該道可也
정조 15년 · 강
命全羅前監司尹蓍東發緘取招
정조 15년 · 목
戶曹判書趙鼎鎭啓言全羅監司鄭民始內寺奴婢事狀啓伏承筵敎取考本司文書則昨年飭敎之後自本司卽爲行會於諸道前道臣尹蓍東狀啓以爲以方飭邑倅務從詳覈更爲陳聞計料爲辭而時道臣狀啓以爲各邑以無知委之申飭不免依前而擧行云列邑若聞知委則似無如是賁言之理前道臣狀聞之後或未知委於列邑亦未可知也其間委折令本道詳査報來後請草記稟處敎以前道臣令該曹發緘取招可也
정조 15년 · 강
命阿斯津松串祭享以長連行會
정조 15년 · 목
禮曹判書李致中啓言前黃海監司李時秀以長連阿斯津松串祭享每以安岳行會令該曹釐正事啓下矣考見五禮儀則果以安岳載錄雖未知其故而地旣在長連則此後依前道臣所啓以長連行會恐合事宜矣從之
정조 15년 · 강
遞承旨李時秀以洪仁浩代之
정조 15년 · 목
敎曰近日次對兩司八參便成權減之事事之慨然莫甚於此此後申飭在外及未肅拜人許遞今日政差出○以洪彥喆爲執義李秀夏爲司諫權坪爲掌令玄重祚爲持平李尙度爲獻納張至顯鄭來百爲正言
정조 15년 · 강
命總戎廳鐵箭試取別單還下諸將官別單更爲修正
정조 15년 · 목
總戎廳啓言平安道抄上武士金鳴潝等八人鐵箭試取後別單懸註以人敎以別單還下次次書入又因諸將官單子敎以卿營何多一才山城將官勿論其餘則卿更爲試取直箇一才査出草記論賞此別單更爲修正以人卿營又何多受由病者給藥調治無病者勿令虛帶仍卽差代卿從重推考老不照檢之中軍各別嚴飭後勿如是
정조 15년 · 강
命柔院僉使尹進五拿來姑置之
정조 15년 · 목
刑曹啓言柔院僉使尹進五係是朝官請移義禁府處之敎以本道鎭餉釐正之時有此柔院之事雖係適然亦豈泛視乎該鎭還穀之積弊聞於曾經道伯之說已知之該僉使拿來姑爲置之爲先令渠較戶量穀仍說爲弊之端兼陳救弊之策使之一一報營後論理狀聞事分付該道臣如是申飭之後萬一報辭或未瑩實數或相左使鎭民因此機不得蘇醒鎭簿及此時不淘洗則渠可謂兩罪俱發不可拿處而止當令兵使拿致嚴棍卽其鎭充軍以此意令廟堂嚴飭分付
정조 15년 · 강
行召對于熙政堂仍召見輪對官承旨徐榮輔李東顯閣臣玉堂李祉永金熙采記事官李海隣洪樂游徐有聞
정조 15년 · 강
命平安道抄上武士兵判率領待令
정조 15년 · 목
御營廳以平安道抄上武士鐵箭入格原別單下懸註以入啓敎以遐方武士濟京之弊宜念而未入格者不過邊地兩人擧未入格之人兵判率領待令可也
정조 15년 · 강
御春塘臺親試平安道遠射擧子
정조 15년 · 목
自內詣暎花堂陛座予曰兵曹判書金文淳進前予曰無準射一百五十步者乎文淳曰金鳴潝崔尙天二人荲射一百六十步其餘則俱未能準射一百五十步矣予命白仁哲鄭敬行招立庭下敎曰爾等射不滿一百五十步上來屬耳憊於道路不得盡其才而然耶仁哲等對曰徙步上來且有疾病比常時減二三十步矣予曰休息幾日則可能復其初耶仁哲曰若休一望餘則似得盡藝矣予曰付爾兩營哨官以待能射更試爾其知悉命宣傳官金樂海金▣金相九奪三將臣符仍乘輿還內
정조 15년 · 강
命平安監司沈頤之兵使李得濟邊上充軍兵曹判書金文淳越俸五等訓鍊大將趙心泰御營大將李漢豊總戎使徐有大拿問
정조 15년 · 목
敎曰以關西尙武之地也特念因勢利導之意兼欲拔尤而奬才自昨年二百步遠射武士使之抄上而以其無一人準式應選屢勤飭敎以有地處身手膂力者必令搜羅道內抄上之此豈一時泛然之意乎大扺近來尙武之地賤武日甚之故人才如是渺然退限雖不過數朔以本道千里幅員豈無許多合應是選之類乎身爲藩閫之臣向下飭敎若有一分動心豈敢以如此之類抄上以爲塞責彌縫之計乎親臨試射何等至嚴則今日所見眞是有辱朝廷矣二百步姑無論百五十步入格堇只二人而無非拙劣土校其可曰有朝令乎此道臣自其受命以後小事巨務惟知粉餙遮鎌之習以狀啓爲名者無非放恣中出來向來疏批與祗受與鎭穀釐正狀啓特一事中一事早欲處分而以此擧之難付生手欲觀擧行之如何前後筵敎寧有不聞不知之理乎況於昨冬以武技過限事擧條批旨又何如則此不但有關朝綱亦有關於師律而佯若不聞知者道臣沈頤之所爲誠莫曉也至於帥臣李得濟雖與道臣之事事漫忽朝令似或有間事係戎政帥臣卽主人頤之以道臣設欲如是擧行渠若據理往復不爲抄報雖以頤之之忘恣豈或有獨自選上之理乎渠之孤負特畀罪又可駭朝廷若有法紀似此道帥臣其可尋常處分乎且況鴨江以北與彼界只隔數息使隣人聞今日關西所爲以我國爲有法紀乎否乎當該道臣沈頤之帥臣李得濟竝於道內邊上充軍俾知朝廷有法紀新道臣帥臣皆令待朝辭朝下送更令着意勸課限以明年春夏選上事嚴飭昨令年爲此屑越之試取朝家再臨帳殿今番更爲抄上也特命各營先試草記出於先事之慮則目見該道擧行之如此循例以矢數別單者如許事體曾所未聞兵曹判書金文淳爲先越俸五等訓鍊大將趙心泰御營大將李漢豐總戎使徐有大等必知武技向方豈比於文宰乎然而無一言可否於草記之際而各臥其家佯若不知以致當暑臨試如許將臣將焉用哉竝令該府拿問定罪
정조 15년 · 강
命訓將御將總使拿處間各其營都提調總察總戎廳禁將兼察
정조 15년 · 목
敎曰訓鍊大將趙心泰御營大將李漢豊總戎使徐有大拿處間令各其營都提調總察從事官發牌聽傳敎總戎廳則禁衛大將兼察牌招聽傳敎
정조 15년 · 목
履禧不爲仕進敎以許遞前望單子入之
정조 15년 · 목
以任長源爲掌令朴孝成趙恪爲持平金孝建韓致應爲正言
정조 15년 · 강
以洪良浩爲平安監司元厚鎭爲平安兵使備薦也
정조 15년 · 목
政院以厚鎭方在罷散中啓稟敎以敍用
정조 15년 · 목
義禁府啓言訓鍊大將趙心泰御營大將李漢豊總戎使徐有大原情泛稱遲晚所當請刑而曾經閫帥勿爲請刑且有草供以入之命請上裁敎以諸武將先爲試取草記之命爲慮屑越之復如昨冬則今日臨試也反不如昨冬若是而無一言入送帳殿着作各營輪試之擧然者寧有如許紀綱乎置對之擧猶屬簿勘竝加施越俸之典放送
정조 15년 · 강
改差平安兵使元厚鎭以李漢豊代之備薦世
정조 15년 · 목
政院以厚鎭在外啓稟敎以改差在京亞將無以排擬云前例亦多將臣通擬事令廟堂知悉
정조 15년 · 강
命御營大將待下批牌招
정조 15년 · 목
政院以御將無總察之人啓稟敎以前望單子入之待下批牌招傳授命召
정조 15년 · 강
遞吏曾參判閔鍾顯參議李勉兢以李坤爲吏曹判書朴祐源爲參判李洪載爲參議
정조 15년 · 목
政院啓言平安監司待朝辭朝事命下矣當爲開政而吏曹判書未差參判參議俱在外何以爲之敎以竝許遞前望單子入之待下批牌招
정조 15년 · 강
有政吏曹參議李洪載進
정조 15년 · 목
以宋民載爲掌令柳▣爲持平崔重奎爲正言閔鍾顯爲右尹洪善養爲淸州牧使
정조 15년 · 강
飭湖南奴婢弊
정조 15년 · 목
秋曹啓言全羅前監司尹蓍東旣已遲晚所當熙律而係是二品職謮上裁敎以面飭尤緊於關飭則列邑之以無文蹟到今托爲莫聞知者豈成說乎奴婢多在之處道伯巡到之地査之不難徒當更觀渠輩之擧行動慢慢則竝與前罪重勘動或有一分原恕之端枚擧比意自本曹嚴飭該道
정조 15년 · 강
召見平安監司洪良浩兵使李漢豊于誠正閣
정조 15년 · 목
辭陛也○予曰關西重藩也近年以來淍弊日甚莫可矯革云朝家軫念之道當何如今此特除意豈徒然卿可謂福星須體分夏之意誠心撫摩竭力矯捄以副面諭之意良浩曰第竭鹵鈍圖報萬一矣予曰前伯事誠駭然矣前後申飭何等申複則敢以射才之不成貌樣人器之全無可取者循例選上者是豈成說乎卿文士也文治固好矣而至於關西以邊上重地素稱亐馬之鄕爲道伯者宜先尙武以修陰雨也赴任之後必須惕念對揚也良浩曰敢不愛民節用以效涓埃之報乎敎漢豊曰俄於道伯已有面諭者卿亦依此做治無負朝家特畀之意仍敎曰旣有面飭何用別諭早卽退去料理行李好矣
정조 15년 · 강
命動駕時玉圭奉進由右
정조 15년 · 목
承旨洪明浩啓言動駕時玉圭或右奉進或左奉進初無定制殊甚未安臣適見院中故事故重臣鄭經世爲都承旨時以禮當由右之意有所陳白故仰達矣從之
정조 15년 · 강
以徐有大爲御營大將備薦也
정조 15년 · 강
以李邦一爲總我使備薦也
정조 15년 · 강
命總戎使敎書改書以入
정조 15년 · 목
因總戎使李邦一敎書敎以文與筆相敵可謂的對牛眠可禦一粲可博此註書卽入改差啓辭筆畵長進間勿擬原敎書改書以入又敎曰代撰王言不宜屑越比敎書似虥語似弄題專不致愼間多有不覺嘖飯之句語此豈不嫺於四六而然乎蓋不致力之致捧納承旨從重推考當該玉堂遞差又敎曰如許筆畵決非文臣所寫必是房直使令代書其委折嚴査更爲書入
정조 15년 · 강
命兩西雨澤令廟堂詳問
정조 15년 · 목
平安監司沈頤之以析雨不卜日虔誠析禱之意發關外邑馳啓敎以八道之中本道之獨未霑一視之霈澤者莫非反求於人事處未知甚事干和何政齎菀而欲雨不雨自春徂夏乎言念西民艱食之患豈可一刻弛心昨日罪方伯令朝得甘霈午申之間溝渠添流以目所見所料本道必當同然才令廟堂關問矣際見狀辭以禱雨爲說憧憧一念尤有倍焉以此傳敎同爲行會今日得雨形止先從營下測雨器水深登聞列邑所得亦卽鱗次陳聞事分付又敎曰今見兩南狀聞雨澤皆言周洽雖甚萬幸以畿湖之不如兩南爲關心而至於兩西雨澤政甚湯悶今日霈注卽近來最初有之甘雨兩西所得亦皆如比乎卽令廟堂嚴飭傳撥詳問草記事知悉
정조 15년 · 강
命蔡淳樞銜敎旨成送
정조 15년 · 목
慶尙監司鄭大容以尙州幼學蔡淳年滿資限而見漏於昨年恩資馳啓敎以今日內口傳下批與樞銜敎旨同爲成送卿其卽爲傳給事回諭
정조 15년 · 강
飭奪符宣傳官沿路作弊
정조 15년 · 목
因政院平安前監司沈頤之前兵使李得濟奪符標信請出啓稟敎以昨年前伯兩人奪符與押去之時都事宣傳官輩沿路作弊無所不至民邑喫困害及鷄犬其時欲大行懲創之政而只竄一金吾郞其餘官吏未及處分矣令又有道帥臣押去事若有一毫襲謬之擧則西民何以堪之乎尤無狀者金吾郞及下吏邏卒也今番以奪符宣傳官兼行押去都事之事事分付該府如是申飭之後若有屛息往來致有現發於追踵之廉行則當別遣宣傳官當該假都事等淸州江頭大張威儀決棍三十度卽其地定配率去下屬嚴刑充軍以比分付宣傳官之非軍器摘奸奉命者濫用棍杖金吾郞亦擅用刑棍云比後犯者令沿路道臣隨現摘發狀聞事分付諸道丙申初李普行之爲湖南伯也能遵朝令金吾所厲作弊者先爲刑推追後狀聞伊時則猶有知戢之效近來凡事惟以彌縫爲事無非如沈頤之者類頤之之目見昨年列邑之受弊至今無一言可謂難化者氣賁以此傳敎爲先自新道帥臣知之諸道行會皆令廟堂爲之事分付
정조 15년 · 강
飭奉命金吾郞沿邑之弊
정조 15년 · 목
義禁府以平安前監司沈頤之朔州府前兵使李得濟昌城府竝充軍而依例押送配所啓允之敎以金吾郞何等淸顯則奉命外邑其所作弊無異於書吏邏將擅用法外之刑棍渠爲法官身自犯之此固可駭甚至討食之不足誅求多端其爲辱命莫甚於此雖不摘發某某渠輩之罪渠豈不知渠輩之行身如是無形但於序陛作窠差以爲不若前規太不識自反之義以近日金吾郞之所爲雖作中庶窠必不若渠輩之行惡渠輩若有廉隅能不靦然乎今番則已令奪符宣傳官兼行以比知悉此後少加知戢無累法府淸銜以保士夫貌樣事卿其招致諸郞各別面飭以此批答書揭渠輩直所此豈但爲沿邑吏民之弊所以尊王府也尙廉耻也如是而此後若無刮目之效如許之類豈可以士夫齒之乎竝令知悉
정조 15년 · 강
命測雨器水深自昧爽至翌日昧爽分三次書入
정조 15년 · 목
敎曰測雨器所重何如則水深書入也分寸每每相左時限亦甚不一此後自昧爽至午初三刻自午正初刻至人定自人定至翌日昧爽以前分三次書入而日省錄堂后日記及朝紙則以前一日所得合計自雲觀書送政院內閣載錄後頒布事分付
정조 15년 · 강
飭雲觀官員擧行慢忽
정조 15년 · 목
敎曰雜技無非效勞者實職擬望自有法意如醫司也譯院也畵寫也漏局也律官也皆有循名責實之義而最是觀象監官員臥積仕日無義莫甚在前則豈無可合收用之人才而近來反是欲汰宂官李德成一人外宜先此輩晝以酣於午眠夜亦鼾息甚至望雨得雨也竝與水深分寸亦不能誠心計量雖以昨日言之屢勤飭敎擧行如是無形此蓋提調不能檢飭於常時而然當該提調更爲推考此後又復慢忽本監兼敎授遷轉之式及三曆官修述官等給祿竝當權減行首官員亦當削名監籍以此傳敎書付渠輩直處使之銘心擧行
정조 15년 · 강
命白仁哲等待窠調用李胤謨等收用
정조 15년 · 목
敎曰關西武士白仁哲鄭敬行雖不入於元抄上秩射技亦甚鹵下皆閫帥守令之族類別付料武士李胤謨地處亦好射技反勝云此後尙武之政雖已面飭道帥臣自朝家先從此等人收用可責求馬骨之效古則武臣出身閫帥守令多出於本道之故人皆興勸近日則果見有此等擧措乎持正掌通指不勝摟武班奬拔無異於三年之艾臨政飭諭每歸文具豈非銓官之責此意令廟堂知悉時加提飭當擬不擬者銓官隨卽論責白仁哲鄭敬行皆是出身先付各營哨官待窠次次調用實職李胤謨聞已陞資相當職收用因此思之前御營哨官鄭聖翰亦是閫帥之孫此亦次次收用事分付
정조 15년 · 목
奎章閣啓言梁誠之後孫招問事命下矣招問梁德履則果是故大提學梁誠之十代孫而以嫡長孫之年幼代爲忠義曾經銀印差修云矣敎以梁德履銀印差修加差待窠陞實嫡長孫待其祿仕年滿卽令該府草記亦自內閣微稟則當有收用之擧以此分付
정조 15년 · 강
命修撰李晴副修撰李義鳳牌招草記勿施
정조 15년 · 목
弘文館以晴等牌招入直啓稟敎以可以行公卽當出肅或入番豈可煩請牌招此草記勿施如有實故言送政院變通
정조 15년 · 강
明日景慕宮命展拜次對仍爲來會展拜時以守禦使領軍
정조 15년 · 목
敎曰明日當由逌瞻門展拜該房知悉又敎曰明日次對已出令云雖値展拜仍爲來會又敎曰訓將中旬設行兩營鄕軍賞試射設行明日展拜時以守禦使領軍事分付
정조 15년 · 강
命展拜由逌瞻門時訓局中旬仍設行各營準此
정조 15년 · 목
因訓局右邊馬兵等中旬試才單子敎以展拜由逌瞻門皆用闕內殿座例本局中旬仍爲設行此後以此定式施行各營習陣及賞試射等事準此
정조 15년 · 강
命道帥臣處分及武士收用傳敎頒示事下諭于關西道帥臣
정조 15년 · 목
敎曰以曉諭興勸之方申申於前席而言之感人雖易不若見諸施條之明白信服道帥臣處分傳敎反道內武士上京有地處者先爲收用傳敎令政院成送有旨後錄一通卿其祇受後着意頒示俾有實效事下諭于關西道帥臣
정조 15년 · 강
詣景慕宮辰拜仍行次對于齋殿
정조 15년 · 목
具翼善冠袞龍袍乘輿出協陽門敎承旨徐美修曰次對當行於齋殿諸宰皆令來會於齋殿近處由弘化門入逌瞻門詣齋室門降輿入齋室出東挾門詣版位行再拜禮仍詣廟內奉審還御齋室左議政蔡濟恭曰日前甘霈正當其時實由我殿下爲民盛德至意仰格天心矣予曰予則爲卿燮理之功矣濟恭曰如臣者忝居鼎席實無絲毫之禪矣予曰移秧則差早乎濟恭曰雖似節早而及令儲水然後可以移插矣予曰令則麥農可期登場矣濟恭曰嶺南左右道皆大登湖西亦皆豐稔云矣予曰關西近頗望雨云矣日前見箕伯狀本則幸得甘霈關西令又無慮矣濟恭曰諸道民事誠爲大幸矣令日雖賓對日次而機務別無緊急文簿亦係閑漫當以無時急事入稟而喜雨後仰想聖心悅像兼爲昵近耿光果有出令矣予曰予亦知卿意故雖値展拜而使之來會令於齋殿引接矣予曰有何稟事乎濟恭曰有一二上疏回啓者而亦非緊急矣予曰誰某之疏而果何事乎濟恭曰卽是姜游之疏而請水原新邑築城事也予曰有難遞議從後更爲稟處也濟恭曰關西素稱八道中雄藩故庫儲之充溢自古而然近聞各庫枵然徒擁虛簿云豈不可駭之甚乎予曰卽是前後道臣不能典守之致而莫重公貨監可豈有無端盡用之理必有弊源而然矣濟恭曰臣亦未知其弊源矣予曰邊上重地豈用如是乎濟恭曰臣意則欲一番筵稟而摘奸矣予曰古則反庫時有一夜間充數之道云矣至於近來錢荒則或因年前歉荒時兩南之米船多人而然乎濟恭曰米船人去之時果以一兩錢只買一斗米云西錢之多歸兩南可知矣予曰公貨雖蕩然民間若富饒則其在藏富於民之道猶可說也而民間亦如此豈不可悶乎大扺有財而後可以謀國富國强兵之術鄒聖雖斥之生財有大道曾子亦言之生財之道不可不講究矣我國財貨之漸貴蓋因銀貨之一入燕京便有有去無歸之歎物旣有限安得不然且是丁銀之不得出來而然若無彼人長岐島通貨之事則泉貨自富流行於我國是或爲生財之道矣予意則通貨燕京交易有無似亦無益矣我國自有土產何必燕貨爲哉濟恭曰燕物中藥材似難全無矣予曰唐材中藿香卽緊種而近來所謂藿香有名無實反不如我國之紫檀香矣以章服旗幟所用言之我國之產猶可堪用雖不如燕市之品亦何妨乎至於對馬島通貨尤極無義單蔘嶺穀之輸送者浩多而及其倭貨之出來皆是無用之物我國財貨實因此尾閭矣濟恭曰聖敎誠至當矣予曰關西卽尙武之地而近來武技全不成樣矣濟恭曰武技漸不如前矣予曰近來位著甚苟鞎至於武弁亦甚苟艱矣濟恭曰箕伯國之重任而實無其人非曾經則老病故不得已以吏兵判一時竝擬而此似如何至於兵閫則尤無可擬之人位著之苟簡如此矣予曰新箕伯果何如耶濟恭曰似當善爲矣予曰重厚而或近於柔善乎濟恭曰寬厚非不好矣而柔善似勝矣予曰雖柔善而猶勝於知而故犯矣濟恭曰然矣予曰前前箕伯誰也濟恭曰鄭昌聖矣予曰其前誰也濟恭曰金履素李命植矣予曰李命植善爲道伯而於北營亦有聲譽云矣濟恭曰當時人或以淸白稱之矣予曰向來李命植疏中以卿之姓字與唐朝淮西州名相同至引武元衡之事乎濟恭曰然矣予曰頃者予見卿之私集有所掣下之時而卿之文力誠壯矣卿家文集不過數集而湖州集中有肅廟御詩反先朝序文而卿以知申奉敎書之予於卿又有贈詩事非偶然矣濟恭曰臣家文稿中奉兩朝御製已是曠絕之恩而至於臣之私草又有宸翰之昭回人臣之受國厚恩者豈有如臣家之偏被洪造乎予曰原韻亦有次韻者乎濟恭曰不可無賡韻故方請於諸人矣濟恭曰日前伏見傳敎下者有玉堂遞差之命矣撰進敎文有違格式罪止遞差輕矣予曰似是不嫺四六故然矣而大體多弄語見甚駭然故至有改下之事卿其取覽原本而遞差如輕矣則更爲論勘也濟恭曰譯官事亦可悶矣近來赴燕者無不空包以此之故渠輩皆厭避矣予曰似罷後市而然矣濟恭曰果由於後市之罷而令則有後包云大扺後包在使臣入栅之後使臣之不知無或怪矣而灣尹則似可禁之故臣於新灣尹下去時果以嚴禁之意言及而槪聞灣上以後包多有聊賴云灣尹雖欲嚴禁而使之摘奸者非褊禆則乃灣人也其能一一摘發未可必矣予曰新灣尹精詳似善爲矣戶曹判書趙鼎鎭曰永陵修改時曾有下去之命矣伏聞端午祭享告由兼修改云臣當下去矣予曰端午祭享卿以獻官下去好矣兵曹判書金文淳曰舟橋司船人輩以戶曹稅納時人情雜費事來訴而臣與戶判相議以爲從便量減矣予曰船艙物力所入幾何乎文淳曰不過千餘金矣予曰比前所入僅爲十分之一在經費可謂省減矣至於船人輩省弊之道亦果少勝於前乎文淳曰前則船人輩甚可矜令則大勝於前而少有害則輒請變通民心誠不知足矣予曰近來民習誠可駭無論大小事必欲惟意所欲猥濫莫甚此則無他朝廷無任怨者故然矣先朝五十年治平仁恩惠澤浹民骨髓而猶有畏㥘之心令則若有施惠之擧則漸生希望之意此亦紀綱所在大扺民者自朝家雖眷愛而廟堂則嚴飭可也而近來無知此箇事理之人矣先正宋時烈退歸本鄕之時路上見天鵝之飛曰此貢猶未及革罷而歸爲言云雖屛退之行猶以擔着事務爲已任如此矣濟恭曰蘇老泉論曰軍士天子則施之以仁恩大將則若無恩威竝行當爲驕兵矣爲言宋朝之臣威嚴不足故有此論矣予曰我國人規模亦如宋人矣濟恭曰古文忠公金誠一子孫持其祖文集上來而文集中以莊陵復位六臣伸冤事有上疏而頻根據聞莊陵誌續修欲載錄其祖疏語而上來云矣予曰莊陵誌卽尹舜擧之所㯢而尹光普其子孫故頃於召對偶言及矣丁曰內奴婢册果何以爲之乎刑曹判書權欕曰總數考出而都總實難知得故方考出耳予曰疑者闕之出齋殿門外乘輿出逌瞻門由弘化門協陽門還內
정조 15년 · 강
命上齋生賜與册子更以他件安寶賜給檢校待敎沈象奎校書著作李漢喬拿問
정조 15년 · 목
左議政蔡濟恭啓言日前上齋儒生製述居首者蒙被鄒書賜與之恩而非是新件或短或長全不掩鳩買市肆之跡儒生傳看者無不言怪駭雖曰微瑣亦關朝綱臣謂當該閣臣罷職宜矣從之敎以聞甚可駭此亦紀綱所在當該閣臣不可罷職而止更令該府拿問處之校書館進排官亦爲査出拿處提調從重推考原册子更以他件安寶賜給事分付可也
정조 15년 · 강
罷直閣徐榮輔職
정조 15년 · 목
敎曰近來凡事惟以不盡職爲能事若無大臣之筵稟請罪儒生祗受而已見者傳笑而已其爲壈事面而虧朝綱無關於事之鉅細況內閣所掌者何事設令芸閣無備待之件具由入稟不購給則印給可也又況伊日適因侵暮特軫儒生殿庭遲待之弊便之筵退後祗受仍令直閣待敎眼同安寶書給命題則到今直閣之曰以未及承聞而只以入直之待敎單捧現告尤爲駭然雖無特敎少留看檢有何入筋力之事乎直閣之於校書館旣兼校理則外閣擧行如此尤焉敢獨免其罪直閣徐榮輔亦爲罷職以懲入院以後同沐效尤之習
정조 15년 · 목
敎曰海西一方則三昨之甘霈來云耶不來云耶多來云耶少來云耶旱久望望之餘得此甘雨則歡喜欣幸小大同情任分憂之責者體宵旰憂勤之念隨得卽聞道理卽然而得雨三日于玆其說一味矇矓此道臣不甚關念於雨暘而然乎否則出於怠忽自此西顧之念其可一刻暫弛乎黃海監司李敬一推考日前始雨水深四分以後尙無登聞果何委折令廟堂嚴關査問草記書下傳敎之後見再昨封發之啓豈知其夬霽曰以乃止乎若此則三昨之雨海西則戍時以後夬晴乎外此如許不分明之辭前所未聞推考輕矣爲先令廟堂一體査聞
정조 15년 · 강
召見承旨李祖承洪仁浩于重熙堂
정조 15년 · 목
予曰徐美修之連日坐直何也祖承曰爲滿做度而然矣予曰做度已滿耶祖承曰昨日爲做度之限而以景慕宮擧動隨駕之故將不得用之云矣予曰景慕宮殿座便是闕內殿座一體且一月之內一再爲之而若令因此不得用做度則承旨做度殆無可爲之時故年前已有下敎此後路由館峴梨峴之外無論門路之由弘化月覲竝爲勿拘事載之院中故事可也予曰爲念沿路貽弊以宣傳官一人差下假都事使之代行則令日忽以宣傳官二員下送之意入稟如許不難之事不能留意會精致此屢勤飭敎政院擧行豈不駭然乎仁浩曰昏暗所致有此顚錯惶悚之極不知所達矣
정조 15년 · 강
遞承旨洪明浩洪仁浩徐美修
정조 15년 · 목
敎曰爲念西邑貽弊以押去假都事兼行營梱奪符已有筵敎則忽於令日都事下直之後更又加招宣傳官一人以待仍請兩標信近來承宣輩在院非酣睡卽貽羞事係院務看作弁髦特敎申明之下有此做錯當該承旨遞差雖曰未聞筵敎旣云兼行則分送兩人果何意義不可以未聞筵敎曲恕該房承旨亦爲遞差身爲一院之長莫重標信去就初不檢飭大抵下位之猖恣專由知申之徒善都承旨洪明浩亦爲遞差
정조 15년 · 강
命充軍罪人沈頤之李得濟以遠竄更定律名
정조 15년 · 목
因朔州府充軍罪人沈頤之押去都事下直單子敎以奚特正二品方伯雖輔國居留之任事係邊政戎務充軍律名求之不遠之例見聞所及亦有之況兵使乎令番處分律名自有斟量而更思武技雖涉於戎政猶與年前隋城馬鞍事總戎使充軍之例有間則近日此輩雖不自惜而自陷於罪戾朝廷之視之宜念重其任之義其所罪其罪何關於律名之充軍與竄燈乎且兵使雖不勤課監司若不選上豈有無端再臨帳殿之擧乎然則勘律尤宜有差等況年前荒癘淸北爲甚令春旱乾亦然往來之貽弊民弊亦屬當念前兵使李得濟以中山邑定配所遠竄前監可沈頤之卽其配所地方以遠竄更定律名下直單子改修正以入
정조 15년 · 목
以宋俊載申▣爲持平李彥祐爲獻納李景溟李尙友爲正言林道浩爲副修撰柳戇尹㬦李義綱爲承旨
정조 15년 · 강
命武兼全宗善忠翊忠壯中調用
정조 15년 · 목
因中日試射單子敎以近來武臣怠惰日甚之時一巡四中六分可知其實才也勤工也豈可以循例賞典付標書下乎當該武兼令日政忠壯將忠翊將中作窠調用
정조 15년 · 목
戶曹以彥鎬終不領受啓稟敎以令倉官更爲輸送
정조 15년 · 강
許施開城礪峴鎭倉豆太耗無復掭還之請
정조 15년 · 목
備邊司啓言卽見開城留守具庠狀啓則以爲礪峴鎭倉豆太年年添耗其數多至九千石本是民人不爲願受年年耗條別爲區處無復添還可有釐正之實效且春年三百六十三石零鎭民皆願準折作米每年豆太耗所餘二百七十餘石區處事及春年三百六十三石準折作米事令廟堂稟處而有草記回啓之命矣豆太便同勒給則耗條之別爲區處勿令添還守臣所請亶出釐弊之意而其數旣甚零星聞本府凡節比前凋弊實多可念以此耗條遂年劃給以㭪將士支放之資在民生無添還之弊在本府有補用之實鎭倉米分耗三百二十石內除應下所餘二百七十四石付之本府實爲兩便礪峴倉春年三百六十三石準折作米亦係便民之政依狀辭許施之意請竝爲分付允之
정조 15년 · 강
命沈象奎李漢喬放送
정조 15년 · 목
義禁府啓言閣臣之勿爲拿囚載在通編沈象奎依例留置待命所請開坐捧供允之又啓言沈象奎原情泛稱遲晚所當請刑而曾經閣臣勿請刑請議處敎以渠豈有發明之說乎昨已勘罷姑爲放送又啓言校書著作李漢喬原情泛稱遲晚請刑推得情敎以何足責付過放送
정조 15년 · 강
飭致祭行沿路之弊
정조 15년 · 목
因禮曹故副總管趙鼎耇致祭事平壤地下去曹郞廳卜馬題給事單子敎以本府無異瘡痍之餘向來旱乾爲慮不淺日昨甘澍雖幸均霑而麥事姑難出場此時道帥臣又遞易言念西民受困必多近來致祭之行無論承宣禮郞作弊外邑其端不一月前湖西諸處致祭民邑之弊已聞於筵席況此時本道乎令廟堂嚴飭沿路凡係廚傳騎馹等事一任其侵徵如湖西之爲而不卽報營者守令察訪隨現重勘之意分付各道路使星法外之杖加數把馹申加嚴飭犯者隨現狀聞事分付旣往雖不論緘默之罪不可仍置忠淸監可朴宗岳從重推考
정조 15년 · 강
召見承旨柳戇柳文養李義綱于誠正閣
정조 15년 · 목
予曰泮中凡百比前果何如耶戇曰泮宮與公廨齋房俱爲一新而士習則比前澆薄矣
정조 15년 · 강
給永川丹陽郡燒戶恤典
정조 15년 · 목
慶尙監可鄭大容以永川郡失火民家恤典題給馳啓敎以方農失時極爲矜悶各別顧助期於斯速奠居其中如有貧無依窮無刑殘獨之戶所受還上當年身布退停事回諭○忠淸監司朴宗岳以丹陽郡失火民家恤典題給馳啓敎以方農失所極爲矜悶嚴飭該邑各別顧肋畢奠接後使之報來後狀聞殘獨戶還上身布許令停退事回諭
정조 15년 · 강
敦寧都正任希遠疏陳無敦寧乞遞踏啓字
정조 15년 · 강
召見閣臣于重熙堂提學吳載純檢校直提學徐浩修檢校直閣李晚秀
정조 15년 · 목
予曰三集正書之役五月內則可以了當乎載純等曰五月內則似可告訖矣晚秀曰御製三集凡例與一集二集不同唐紙本則雖不得釐改而閣奉本則依三集凡例通同釐正似好矣浩修曰昨日笏記諸條旣承下敎當依此爲之而三集奉入之時亦當依進書儀擧行矣予曰一提學善於校正之役云年紀雖老而精神似不襄而然矣浩修曰非但精神之不襄誠意令人感服矣予曰日前儒生賜給册子大臣筵奏後取見則板本雖似新件粧衣未免渝色至有一點燒㾗長短亦不一伊日申飭果何如而名以閣臣安寶之時全不照察致有大臣筵奏之擧豈不慨然乎載純曰臣待罪芸館提擧莫重賜與册子不善進排常時不飭之罪惶悚無地矣予曰此乃自閣中頒給時不察而然在卿何有予曰莊陵誌事向日召對有所言及於尹光普而不可不趁卽續修直閣則多事似難專管尹光普鄭厚柞皆欲與聞云而尹光普卽當初莊陵誌撰進尹舜擧之子孫也鄭厚祚亦端廟朝盡節人子孫也與此兩人同爲編輯似好矣聞大臣言則金誠一文集中以莊陵復位六臣伸冤事有上疏而其子孫爲其上疏之載錄於莊陵誌而上來云推來其文跡而載錄可也予曰一提學則老人也御製校正時不必遂日入來使年少閣臣專管而時時入來可也
정조 15년 · 강
召見承旨尹㬦于重熙堂
정조 15년 · 목
予曰分付備邊司李漢豐爲統制使待所請別餉穀取耗狀啓卽爲搜出以入可也
정조 15년 · 강
命朴享茂論賞考例稟處
정조 15년 · 목
咸鏡監司李文源以舊德陵碑閣改建時領役將校請賞馳啓敎以朴享茂論賞令該曹考例稟處
정조 15년 · 강
勘放時囚鄭景祚
정조 15년 · 목
義禁府啓言德山前縣監鄭景祚糶糴法意何等至嚴而吏奴逋民未捧之反作磨勘已極無狀而莫重國穀擅自貸用之數殆近三百石之多論其罪狀節節痛駭以此照律罪毋年七十一歲無兄弟獨身告身盡行追奪杖一百流三千里收贖私罪允之敎以功減一等
정조 15년 · 강
王大妃殿進御人蔘養胃湯本方中人蔘加五分自令日一貼式命煎入
정조 15년 · 강
行藥院入診于誠正閣仍行召對都提調洪樂性提調吳載純副提調柳戇承旨尹㬦玉堂朴奎淳假注書鄭尙愚
정조 15년 · 목
日次請診也○講貞觀政要○予命醫官入診置之予曰釋王寺碑文卿果見之乎樂性曰未得奉玩矣予曰釋王寺有太祖肅廟先朝御製御筆而宣廟朝戊申仁穆王后有佛像施彩之擧先朝戊申仁元王后又命施彩而令戊申慈殿又追述兩聖后故事大抵本寺卽聖朝龍興時效靈之地而三朝御製御筆奉安則所重在焉又有三戊申施彩之擧予仰體慈殿繼述之意親製親書碑文以竪之矣樂性曰有此咸擧不勝欽仰之至予曰莊陵誌修潤事筵中有所言及而姑無傳敎之頒示矣項日臺疏旣云云且聞大臣言則嶺儒中金誠一子孫爲其祖上疏之載錄而上來云矣直閣與上番儒臣及李義鳳尹光普鄭厚祚諸人同爲考校而此不過增修不必設廳會于弘文館從速告訖可也
정조 15년 · 목
敎曰今聞前泮長言庠製之尙令推托不爲揆以事體極爲未安皆令明日內設行事申飭
정조 15년 · 강
莊陵誌編次命修潤校正
정조 15년 · 목
敎曰日前見臺章又聞大臣言陵誌之編次認有詣一成命而然也臺章雖不別白賜答以此事至有遠儒之上來者云因此修潤無所不可直閣及玉堂上下番使之校正校理尹光普卽舊誌撰次者之玄孫亦令眼同爲寧陽尉後孫中亦有嫺於典考者云使之一體參校
정조 15년 · 목
以洪克浩爲持平魚錫齡爲獻納李時秀爲大司成吳載純爲弘文提學宋載經爲知經筵
정조 15년 · 강
重推黃海監司李敬一
정조 15년 · 목
備邊司以敬一得雨刑止修啓稽緩請推也
정조 15년 · 강
詣仁政殿月臺親押仍詣宗廟齋宿
정조 15년 · 목
具遠遊冠絳紗枹乘輿出協陽門詣仁政殿月臺降輿就版位親押祝文訖降階祗送乘輿出仁政門降輿乘輦出敦化門詣宗廟洞口降輦乘輿入廟大門詣齋室改具冕服詣東神門外就版位行四拜禮仍詣廟內奉審詣省器位省器出西門詣永寧殿就版位行四拜禮詣殿內奉審詣省器位省器入幕次少頃詣省牲位省牲○命齋祝以下進前敎曰今此夏享卽予卽祚以來只得再次親行所以未能每每躬祼者蓋夏享正値夜短之時故將事之際慮或未盡誠敬之道而然也曾聞夏享時諸執事率皆欠伸疲倚甚至有喚睡之弊云廟享事體何等嚴重則是豈成說乎玆以申申飭諭諸執事以下其各就次終日善睡至於簉班之後少無懈怠之意可也且擧行凡節如或遲緩難保誠敬之持久不弛亦必另念可也還詣齋殿予曰協律郞及典樂等持樂章入侍可也予曰夏享夜旣極短行事之時俾無遲滯之弊然後可爲一分誠敬迎神九成每致遲滯故其下樂章亦爲自然遲緩以其遲緩故或有欠伸疲倚之歎其爲欠敬莫大於此爾其知悉俾無如是之弊如或太速則章數易有闕漏之弊必爲不遲不速從便奏樂可也予曰別雲釰李敏輔檢校提學徐浩修入侍敎敏輔曰每位宜有各章而宣廟以下只以九成章合奏者何也敏輔曰誠如聖敎矣各位之未有各章列朝以來名臣碩輔亦有仰請改制而至今因循實爲闕典伏願亟命改制予曰列朝未遑之典予何可擅自釐正乎敏輔等曰雖博詢廷臣改制之請必無異同矣予曰大享所用樂章何等至重而近來以謄紙用於享所云傳謄之際安知無錯誤之歎乎不可無釐正之道今以卿等除樂院提擧須就其龍飛御天歌樂學軌範及先朝印本樂章詳細校準以活字印出而每章下必懸註以某朝頌功德之辭爲好若爲印刊則宜定法例以樂歸重爲好耶以樂章歸重爲好耶此則在卿等商量之如何須善爲之可也予曰行副司直李敏輔所帶提調與掌樂院提調令該曹口傳換差敎浩修曰故奉朝賀以龍光正明合部事有建白之事今有文蹟乎浩修曰臣父於先朝以此事有所陳請而畢竟未得施行故文蹟之有無臣未可知矣予曰卿卽家庭之學也須十分善爲商量還宮後卽爲擧行也予曰廟司率守僕持笏記入侍命守僕等講笏記仍爲下詢文義守僕等多不能仰對予曰昨冬申飭何如則全不肄習今又如此廟司亦又申飭則豈可如是如此之類不可擧行其中太不堪者以他任卽爲相換此後各別申飭也
정조 15년 · 강
廟社大享樂章命活字印出
정조 15년 · 목
敎曰凡事貿貿莫重工歌之用於廟社大享樂章無活印之本以此謄紙用之謄置各處享所亦出於近例云傳謄之際豈無錯誤乎就龍飛御天歌樂學軌範及先朝編次印本樂章册子分類校準仍以活字印出藏于享所事分付樂院兩重臣旣聽筵敎還宮後卽爲擧行
정조 15년 · 목
景慕宮夏享在再明也
정조 15년 · 강
義陵修改告安祭香祝命下送
정조 15년 · 목
咸鏡監司李文源以義陵陵上石物有頉處修改後告安祭香祝令該曹下送馳啓敎以當初該曹之不爲磨鍊雖緣前例之似無可據不爲稟旨殊甚疏忽依狀請香祝卽爲下送而祭文親製卿其知悉事回諭
정조 15년 · 강
命明日展拜後仍行省牲省器路由館峴以此分付
정조 15년 · 강
行朝講及次對于熙政堂領事蔡濟恭特進官鄭昌順金文淳知事趙鼎鎭承旨柳文養大司諫李義綱執義洪彥喆玉堂李祉永李義鳳記事官李海隣洪樂游徐有聞
정조 15년 · 강
命泰安礪峴長湍倉留庫穀三分一加分
정조 15년 · 목
左議政蔡濟恭啓言開城留守具庠狀啓以爲令當春耕農糧不足無以排巡泰安礪峴長湍倉留庫各穀中限折半特許加分事請令廟堂稟旨分付矣當夏農糧不可不優肋而若使倉儲梬然事甚悶慮折半留庫穀中限三分一計數加分加分實數從後狀聞之意請分付從之
정조 15년 · 목
左議政蔡濟恭啓言近來牛禁蕩然外方之屠殺狼籍牛價踴貴養牛絕罕雖欲農作何由得乎各別申飭俾絕如前犯屠之患恐不可已矣從之敎以京中似有此弊自法司若申禁則豈如是乎且非但不能禁斷稱以禁之亦不無下隸從中作奸之事名曰法官此等之處不能擧職誠駭然矣捕廳之禁私屠亦有其例矣令捕將各別申禁
정조 15년 · 강
命驛卒從願只用於陛吏
정조 15년 · 목
左議政蔡濟恭啓言驛卒從願云者非爲從良卽指願陛爲吏令聞東北各驛驛卒良出者以從願二字爲執言擧欲反驛投良此不可不一番陳達釐正自令以後從願二字使之只用於陛吏一款請俾無更事逃避之地從之
정조 15년 · 강
命濬川可大濬川時均廳錢貸來條自再明年還報
정조 15년 · 목
兵曹判書金文淳啓言本司庫舍令已始役而物力不敷再昨年大濬川時有均廳錢三千兩貸來後每年一千兩計償者先爲取用自再明年還報事甚便好矣予詢大臣左議政蔡濟恭啓言依重臣所奏許施似無妨從之
정조 15년 · 강
命黃海監司李敬一加施越俸一等之典
정조 15년 · 목
敎曰諸道無論遠近始雨刑止得雨水深無不消詳登聞遠如嶺南北道而亦已來到獨海西一道昨見備局査奏之語其遲遲拖到三數日之後者欲與七邑雨澤同爲修啓而然云尋常雨澤登聞猶不敢爲此諸道所無之例況伊日之雨行旅舞于道農夫抃于野在旬宣之地者歡天喜地之心尤有倍於氓之雖雖而令反托說於七邑報牒者分疏旣未安屑越亦莫甚果欲待邑牒之齊到道內列邑不止七邑則豈敢以此等之說附對於特敎査問之下乎更思問備太輕當該道臣李敬一加施越俸一等之典
정조 15년 · 목
敎曰海西聞有輪行之疾前次上番猶令抄出病者卽爲下送新番又當海西則爲大將預宜警欬以他道當次軍換番而此等按例無難之事如是做錯致有今日提問後覺得禁衛大將金持默從重推考就其上來五哨中最甚邑一倂下送仍令大將察其刑貌留亦可慮者一體下送以其形止及實數報于廟堂草記如是之後禁衛上番軍中雖一名有噦噫嚏咳者是何異於大將之推而納諸乎令廟堂各別嚴飭上番實數如不敷內入直軍從便代定之意亦令論理報來後草記
정조 15년 · 강
命前直閣徐榮輔仍任前縣監鄭厚祚付軍職
정조 15년 · 목
敎曰纔有校正之役前直閣徐榮輔敍用仍任前縣監鄭厚祚令該曹付軍職冠帶常仕
정조 15년 · 강
命舒川萬戶望筒勿施
정조 15년 · 목
因舒川萬戶望筒敎曰莊陵陵役旣有所重俄見畢役狀啓雖令今日政調用瓜近邊將之前期數朔作闕在渠輩受弊不少此望筒勿施承傳除拜者與久勤積仕者有異承傳邊將中過二十四朔僉使只有一人云作窠差代寧越人聞是白徒以園役承傳中次次作窠調用
정조 15년 · 강
遞大司憲趙宗鉉大司諫洪聖淵獻納魚錫齡司諫李秀夏掌令權坪宋民載持平洪克浩申▣正言李景溟李尙友
정조 15년 · 목
政院以令日朝講兩司無以備員啓稟敎以竝許遞前望單子入之待下批牌招
정조 15년 · 강
以尹㬦爲大司諫尋遞㬦以李義綱代之
정조 15년 · 목
㬦牌不進敎以情勢果有衆所共知者云許遞前望單子人之待下批牌招先入侍後謝恩
정조 15년 · 강
以趙心泰爲右捕將口傳也
정조 15년 · 강
規樓壇所及莊陵御製懸板與奉安時監董禆校以下施賞有差
정조 15년 · 목
江原監司尹師國以規樓壇所及莊陵御製懸板與奉安時監董禆校以下工匠吏隸分等馳啓敎以一等營禆前萬戶李彥晉加資空闕衛將作窠調用營校出身徐奎禎賞加寧越將校閑良金慶喜邊將卽爲調用畵師營禆金若曾令該衙門高品付料二等寧越座首幼學丁志閔將校折衝禹以興賞加寧越吏嚴以喆匠手僧印詔李時泰金時昌帖加三等邑隸工匠二十三人依判下令道伯各別從厚施賞賞典後錄下送卿其知悉事回諭
정조 15년 · 강
有政吏曹參議李洪載兵曹判書金文淳進
정조 15년 · 목
敎曰總管許遞今日政差出○以洪義榮徐美修爲承旨李度默爲大司憲李思祚爲司諫崔德沈金禧燮爲掌令洪彥燮李時耼爲持平李錫夏爲獻納朴吉源權漢緯爲正言洪檍爲同經筵鶴林君焴爲都總管洪聖淵爲副總管
정조 15년 · 목
奎章閣啓言江原監司尹師國以子規樓端廟朝御製懸板印本上送本閣而不定差員亦不先報本閣只使持子責來御製事體何等至重而奉來之節若是顚錯當該道臣請罷職敎以百年未遑之擧似無可據之前例大體疏忽則疏忽而事體雖有所係因比輕遞甚可惜從重推考後勿如是之意嚴飭此不過體例間事無敢引義之意一體嚴飭
정조 15년 · 강
以李明運爲都監中軍口傳也
정조 15년 · 강
命扶餘等邑寺刹進上蹲杮竝減除良保令道臣排定疊役邑
정조 15년 · 목
備邊司啓言扶餘等四邑寺刹進上蹲杮用處緊歇當減幾許給代幾許草記回啓事命下矣其所矯捄之策惟減元數而已今必定以箇數然後庶可防隨意操縱之患矣但念良保旣罷則所定之數雖曰比前頓減以所劃內奴五六口身貢決無備上之望此不可不別爲給代此一款亦令道臣十分詳量論報本司請以爲決定敎以獻御之物無論大小云有弊端輒皆停免則停免非難事體有關此所以弊瘼之流來者或未免因循也日前判下之云然者亦出於此者而更聞該道査報明知非任土之貢也必因願堂寺刹之一時進上仍作前例若關東寺刹之貢梨也梨猶減除杮亦何間況給良保一款尤係不正名色東民蔘保嶺民海保尙爲之悶念欲罷不能則今於不緊無用之物反貽平民之弊萬萬不成說扶餘等四邑寺刹進上蹲柹名色一倂減除良保令道臣排定疊役邑事分付
정조 15년 · 목
時至具冕服入就版位行四拜禮詣第一室神位前三上香次詣各室以次薦俎訖詣各室行初獻禮降復位亞獻官左議政蔡濟恭終獻官昌城尉黃仁點行禮如儀行飮福禮望燎禮禮畢還詣齋室改具遠遊冠絳紗袍出齋室乘輿出廟大門降輿乘輦人敦化門由協陽門還內
정조 15년 · 강
召見慶尙前監司李祖源于重熙堂
정조 15년 · 목
遞來也○予曰閱歲居外能得閑養無事遞歸誠多幸矣道內民情邑弊之有何可達耶祖源曰漕倉節目中外邑船價米之運納漕倉者以米應下外各樣雜費之以錢用下者每石代錢以三兩定式收捧近年以來漕邑間或有換貿之弊民情不無呼冤之端矣再昨年爲始又自戶曹換貿雖出於補用經費之意而恐有傷事面從今以後換貿一事更勿擧論俾除民弊實合事宜矣予曰亦令廟堂稟處
정조 15년 · 강
命金烏山城守城米依前糶糴於山倉只以平倉所在者取耗上納
정조 15년 · 목
慶尙前監司李祖源啓言金烏山城修城米耗條米時留五千六百二十石零則在山倉一萬三千七百四十四石零則在平倉而山倉平倉取耗不一無以準二千石之數今若割充本穀則元穀漸縮欲爲移捧平倉則不但守城殘卒無以聊生修城米山倉所在者竝與元軍餉各穀三千石依前分留糶糴於山倉只以平倉所在者盡分取耗後其不足之代則本道別餉米元穀中一萬石加分取耗以充上納元數似爲兩便矣從之
정조 15년 · 강
命惠廳還米中船價米量宜劃給
정조 15년 · 목
慶尙前監司李祖源啓言咸安等邑以其還米之過數添劃受弊最甚今此惠廳之還米移劃雖是不獲已之事從今民邑事勢四等各樣用下則雖以還米移作者劃給而其中船價米等不得不以結米上下者量宜劃給俾無偏苦之患事甚便當故敢達矣敎以出擧條令廟堂稟處
정조 15년 · 강
水原儒武應製人施賞有差
정조 15년 · 목
敎曰水原邑內儒生應製詩三下幼學尹持初別壯紙一卷筆三枝墨二笏民魚醢一尾草三下幼學金鼎鎭民魚醢一尾秀魚醢二尾蘇魚醢三級次上幼學權警尹持運尹持翼趙崙嚴栽金星緯各民魚醢一尾蘇魚醢三級次中進士尹㥠幼學洪天祐生員鄭遂龜幼學曺運喆洪璡尹持哲申勖柳聖議各民魚醢一尾蘇魚醢二級次下幼學李基述林勉喆李龍鎭安郁李基逸朴師絢權佑尹持讓兪仲煥吳錫庚金鍾華各蘇魚醢二級更幼學金大運尹得實各蘇魚醢半級違幼學鄭世豊蘇魚醢半級筆鹿幼學李元喆蘇魚醢一級體怪生員李得養蘇魚醢半級賦次上幼學辛德羽壯紙一卷筆一枝墨二笏民魚醢一尾次上二幼學申熙朝次上三生員權之聖次上幼學申百顯朴周陽沈毅鎭尹聲烈金胄鎭洪樂韺沈逈鎭各民魚醢一尾箭魚醢二尾蘇魚醢二級次中幼學金致聖李東茂尹絖沈緯鎭各民魚醢一尾蘇魚醢二級次下幼學尹範楫沈鼎鎭閔榮遠朴來陽進士李澤幼學金星憲黃星漢金最遠沈秀永具允益各蘇魚醢二級賜給又敎曰水原武士試取時小布四中折衝李光賢加資三中出身李得弘等四人各秀魚醢一尾蘇魚醢二級箭魚醢三尾二中折衝金光麗等十四人各秀魚醢一尾蘇魚醢二級一中出身權經等四十六人各蘇魚醢一級賜給
정조 15년 · 강
遞承旨李義弼以李洪載代之
정조 15년 · 목
敎曰右承旨聞有實蜣許遞前望單子入之待下批牌招察任
정조 15년 · 강
以李東郁爲義州府尹修薦也
정조 15년 · 강
命兵曹判書金文淳命召仍佩往來
정조 15년 · 목
政院啓言兵曹判書金文淳以兼帶舟橋堂上船艙石築始役次出去所佩命召何以爲之敎以仍佩往來此後以兼帶舟橋堂上出去則只令言送政院微稟
정조 15년 · 강
持平鄭來百避嫌乞遞賜批許之
정조 15년 · 목
來百與掌令吳泰賢有四寸娚妹應避之嫌也
정조 15년 · 강
召見戶曹判書趙鼎鎭漢城判尹具㢞黃海監司李敬一統制使李潤慶于誠正閣
정조 15년 · 목
敎㢞曰各部弊釐正事有何商量乎㢞曰部官職務則最劇官樣則至薄下屬無恒久之心威令無統率之望今若奉事則改爲參下都事作三十朔陞六之窠都事則取洛陽令之義以出六滿朔數者兼詞訟而陞五品改之曰令則官名旣淸亦有所據伏願下詢處之敎以依此爲之仍爲定式旣欲擇人則自可得人而尋常郞潛尙云出宰百里況部官旣掌決訟之任略寓牧民之責此正肄習他日百里之階梯此而無弊擧職則守令有窠必須先從肄習者差送實合器使之實政自今各部令之準朔者先除守令事分付銓曹如已經守令而爲部官者不必一例用此式以此意一體分付㢞曰以生財之道言之在經費無所關緊然後始可着手而勢將就京外財賦衙門而推移區劃以爲接濟之道矣湖南有前道臣自備八千石之米取其中千餘石耗條作錢移劃於五部則一部所分將爲六百兩此可爲補益之方而取用之道付之賑廳計其容入逐朔移送實爲兩便今年是設始之初也嶺湖南昨年加分耗條中區劃取用明年爲始取用湖南似合事宜加分耗作錢上來間以賑廳漢城府所屬餘置錢三千九百餘兩中自今朔推移先送待作錢上來計數還報似好請下詢大臣處之予曰內而各司外而營閫才有用處輒以耗條區劃卽近來不新奇之籌謨若此則一修吏擧行足矣何必詢諮於籌謨之地乎此取以每以爲如何者然卿之所請湖南此穀雖未詳設施委折以此穀穚此弊不害爲得之空中失之空中而年穀之逐年屢豐有未可必則千石本總如或減縮又將何以給代且聞部屬添給之錢欲以二兩爲準云不爲則已旣爲之而若是些略烏在其換貧爲富之本意乎以此以彼更合商量處之卿與有司堂上就議大臣仍令廟堂論理指一草記可也㢞曰欲使之有官長之體則稍卑詞訟之權統攝當部之民然後始可有實效矣部內二十兩以下及酗酒鬪敺等訟依舊例一幷付之於該部聽理其中若有干犯稍重者則自該部報于本府自本府移送秋曹照律科治甚好請以此定式施行予曰雖不作式自有舊典而近來部官輩反不無法外聽理之弊民之受困亦足可悶且以渠輩職責言之句管而已統攝而已可也捧債懲債等事過加假其權則旣有刑漢城府不但有侵官之嫌彼諸部官未經事者聽理決難一一中窾此後鬪敺酗酒等事申明舊典著意照察如債錢等事雖屬舊典之應在限內者毋或徑先聽理渠輩必告于曹府決處事申飭可也㢞曰各司之侵漁部隸無處不然而成均館左右捕廳及廵廳又其最甚者也捕廳廵廳則稱以座更之見闕成均館則稱以知委之不勤而甚至齋學毋論公私事公然推捉少不如意狼藉敺打甚至於突入部中恣意作挐下習之無嚴尤極可駭臣謂大臣分付及承政院內閣備邊司議政府漢城府之外雖五上司各軍門不得任意推捉如有犯者自臣府請草記論勘予曰旣爲渠輩制其保存之策則加其料而不除其弊何異於不爲此後先自成均館之法外侵漁各別痛禁陞試庠製旣非科場則捧甘五部知委洞里坊曲使諸生聞風來赴足矣名以堂堂賢關爲此微事貽此巨弊萬萬不成說如是定式之後雖一吏一隸屬於各部者招入香橋以內一步地者朝令自賢關犯之何可曰首善乎當該大司成拿致王府施以違制書之律久任郞亦爲重勘吏隸中作奸者嚴刑定配萬一事出儒生則堂郞勿論儒生移送攸司照法勘處事嚴飭分付廵將監軍及捕廳之以座更事雖有執頉者只治任掌部屬則送言京兆治罪若此而更有犯科者廵將監軍及捕將等亦爲拿問重勘不徒此也政院內閣議政府備邊司刑漢城府外勿爲推治各軍門無得用棍必皆言送京兆科治事定式以此定式作一木牌各佩部屬以爲憑考之地可也㢞曰內閣則抄啓文臣應製等事初不相關於各部而獨文臣製述殿講時軍職廳之自來擧行者忽使部屬替當而至於陞補學製其所知委自有規式則泮學吏隸之作一操縱懲索之資者臣意自今已後文臣製述殿講等事依舊例自軍職廳擧行陞補學製則當其出令時陞補則大司成移文京兆學製則敎授報于京兆自京兆發甘各部自各部知委洞任事面得宜倘有如前之弊自臣府不飭之久任郞廳訓導請草記論勘從之㢞曰各處坐更之有頃者自其本處卽爲移文當部使之詳査治罪而禁其推捉之弊則座更無疏虞之患而部屬有支保之道請一體定式從之㢞曰內農圃染藍輸納時以道路污穢之修掃事當部書員使令逐日待令於路傍若至畢納則將近一朔云此亦爲弊之大者請永爲革罷從之敎曰無敢一毫違越至於內農圃事尤極駭然此後萬一如前載來之中官圃吏刑治可也㢞曰部屬之晷刻難支卽情債一事也此後上各司情債一款若或有侵責懲求之弊該部官員論報京兆不飭之官員自京兆據實草記討索吏隸雖屬上司直爲囚禁痛治後一一推給事定式施行各部吏隸則京兆首堂外毋得差汰之意請定式從之㢞曰尊位成册才已畢捧凡係疾苦善惡坊役勤慢中任隨事紏察告于尊位則尊任使洞長里任言送該部稍涉緊重者使中任手本于該部從輕重懲治可有實效故敢達矣從之敎曰五家統之法祖宗朝金石之典不啻昭然況於先祖著成事目頒之中外有以仰統攝管轄以寓五衛遺制之聖意豈不誠盛哉休哉洞有掌卽隊之正也里有任卽旅有帥也坊契之尊位如部將各部之官如五衛將亞尹如副總管京兆尹如都總管在昔五衛之時崇祿判書皆隸於是軍職之稱卽此會也至今以崇祿以下無實職皆於龍驤虎賁忠武等諸衛之司直護軍等軍銜例付古例雖難一一追復所謂尊位諸人若於管下洞里之事十分著念申修先祖五家統定式必勝於近來尊位之只有其名然若於頒令之後無實效則反不如不爲姑且置之以責來效第令知此意俾各實心照管尊位中朝官之太不句檢者士庶之反或貽弊者各自其部官時或擧其尤無謂尤無狀者報于本府朝官則草記論罪士庶則本府直斷至於尊位差出亦不至如前麥浪俾有循名責實之效可也予命都承旨洪明浩黃海監司李敬一統制使李潤慶入侍敎敬一曰本道鄕戰之弊非但頑鄕之犯法而已自道伯守令或不無啓其弊端云寧不駭痛乎大抵按道之法惟在威生於庶卿須到營後悉心修擧益勉廉白可也敎潤慶曰新自北閫上來北閫如有可矯之弊俱爲陳達可也潤慶曰北關軍政以儒風之極盛簽丁之艱辛在在皆然不可不稍變軍制而往在丁卯年間連値歲荒人民零星果有改軍制之擧而今則實非人民之不足專由於儒弊之滋多乃以親騎衛之素稱驍健今不免瘦殘以臣愚見則北土習俗無論鄕武爭任成風若使大小差任一從親騎衛案中差出則豪富健兒必爭願入軍籍始可釐定宿弊恐不如前矣予曰大臣旣經北伯使之稟處也潤慶曰北關有行本兩營其所去來今無緊關之事而移住之際徒貽營邑軍卒之許多般弊端以臣賤見罷去移住一款恐合便宜矣予曰出擧條稟處也
정조 15년 · 강
命統制使李潤慶今日辭朝
정조 15년 · 목
因黃海監司李敬一下直單子敎以海伯之後除者亦已辭朝統帥之尙不辭朝極爲稽忽統制使李潤慶從重推考亦令今日辭朝無敢逗遛城外
정조 15년 · 목
文泳牌不進敎以許遞
정조 15년 · 강
命大峴別將吳性寬還差
정조 15년 · 목
黃海兵使洪和輔以大峴別將李興峻身死馳啓敎以前別將吳性寬無故作散此窠還差事回諭
정조 15년 · 목
左議政蔡濟恭曰昨日回鑾之後連爲召接玉體深康臣實欣幸予曰予何勞攘乎卿則以八耋之人進退陞降步屧如飛誠奇幸矣大抵近來老人筯力誠難及吏判俱是年老而皆無難色至於卿則初無汗喘勞憊底意予於伊時果有意見矣念卿積勞無論翌日經宿問安勿令爲之而史官未能詳傳還宮後乃有入來問安之擧矣濟恭曰傳敎中旣無經宿問安勿爲之敎故臣果爲問安矣敎司直鄭昌順曰享班卿亦入參耶西班班首誰也昌順曰靑城尉也予曰近日雨澤稍閟誠可悶而昨見完伯狀啓湖南則雨澤浹洽矣濟恭曰非但湖南爲然予曰麰麥似未及發穗今朝霧氣或不至爲害耶濟恭曰園所垓子之深立石以表實爲穩便矣予曰立表於垓子之界雖無前例專爲地脈之無損則立石以表誠好矣濟恭曰勿犯地脈最爲得宜立石之無例何必持疑乎予曰此等事訓將之在本府時擔當擧行故方令訓將下往看審以爲擧行之地矣仍敎副司直趙心泰曰何日當離發取心泰曰明日將下往矣予曰向筵有除朝辭之敎而兼察事亦爲分付乎承旨洪義榮曰發牌從事官卽爲分付而訓將下往時所佩命召何以爲之乎予曰仍佩往來而親聽下敎不必書出文跡矣予曰聞柳川店六戶移來邑底而希望邑底店給錢之例云果然否心泰曰店幕卽是興販中一事故臣果劃給四百錢於邑底俾爲結構之地而聞今移來之店漢希覬此例云矣予曰於新寓之店倣用前例似不可已矣濟恭曰此則恐不可不一例給錢矣予曰然則自本府從便覓給好矣兩邑倉舍營建時材力無論多寡自廟堂勢將區劃矣濟恭曰以內奴婢貢事特下別諭孰不欽歎乎當初特罷刷官之法實是出尋常萬萬竊以爲許多貢㢢減得八九矣昨年咸陽御史復命後飭敎又何如而弊猶如前云誠極可悶矣予曰古例十年一次刷官之行應人應頉區別懸錄刷官中無良者雖有侵漁之弊若其稍有善心者猶有査頉之擧矣今則渠輩無處告籲年至百歲二百歲尙此納貢此則刷官之罷反不若不罷之時矣濟恭曰刷官革罷實是至仁廣德則寧或有願其不罷者哉但變通實無其道不勝惶悶矣予曰予亦非不知捄弊之未易而此弊釐革卽予苦心則雖不得時日爲期卿與諸宰留意商確必思所以釐革之方可也敎刑曹判書權欕曰丙申以後以貢奴事可以考見者抄出作一册子送于政院以爲入啓之地可也予曰前前嶺伯所奏擧條持來予曰此擧條左相詳見後仍爲稟處可也嶺南儲留米事已自年前下敎不啻縷縷而年前各樣上下皆以舊米區劃之意有所的定矣自數年以來此弊似益甚矣前嶺伯以次進前起弊之年條及委折詳細陳達也前慶尙監司洪檍曰臣之在營時已有此弊矣予曰此弊似由於收租之近多劃運故也京師日用亦何如是漸繁以至於此耶結米還米自有界限則今何可混同取用乎當初不得不用舊米處以新米用下猶勝於白地徵捧故不獲已有此擧矣到今貽弊之端至於如此云豈不駭痛乎漕米之爲弊非但米錢之相蒙而已爲守令者必染指於其間專事肥已云而如晉州之雄邑亦皆如此云餘尤何論設置漕倉不過四十餘年而痼弊乃爾誠可駭也右參贊金華鎭曰近聞此弊便成謬例云不可不一番査正以示重漕倉之意矣檍曰近來漕米之弊誠至難捄之境矣前慶尙監司李祖源曰邑守之藉此容手間多有之云矣戶曹判書趙鼎鎭曰邑宰之因此染指誠極駭痛矣予曰部屬之料名以添給數甚些略矣濟恭曰部官每朔添得五十兩皆以爲過望云矣漢城判尹具㢞曰雖以下屬言之二兩添給誠爲大幸云矣敎㢞曰各部變通條件成出節目送示大臣後登對以稟也敎濟恭曰各洞尊位事擧條批旨已言之而自卿旣爲是任則各別修明舊規使諸尊位以爲矜式之地可也吏曹判書洪良浩曰依下敎就議大臣而部奉事之改稱都事仍作三十朔初仕之窠久合擇差之道但初仕又添五窠則蔭路太廣實爲可悶他初仕中裁減五窠然後可以相當臣意則禁府都事參下五窠數旣相當且禁都初仕揆以官制初未便當今若依奉事例勿爲初仕而作參奉敍陞之窠準十五朔許陞直長則不失三十朔之限事甚兩便矣敍陞之人或有未生進者則以他司奉事中可合者相換參上部都事則依下敎改稱部令而請作爲五品窠予詢大臣濟恭曰吏判所奏變通各條俱有商量矣依此許施恐無不可矣從之敎兵曹判書金文淳曰景福宮蓮池若疏濬則雨必霈然云及令望雨之時從速疏濬可也敎訓鍊都正徐有大曰北漢倉庫反閱後別無欠縮耶有大曰果有如干欠縮而金思穆爲總使時有所措處者矣
정조 15년 · 강
命平安監司沈頤之還弊矯捄之請更爲詳査狀聞